LV Eiropas Savienības Oficiālais Vēstnesis C 143/8

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 143/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

CHASSELAS DE MOISSAC

ES Nr.: PDO-FR-02205 – 21.11.2016.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Syndicat de défense du Chasselas de Moissac AOC Adrese : 1 promenade Sancert 82200 Moissac FRANCE Tālr. +33 563040178 Fakss +33 563041121 E-pasts: syndicatduchasselas@wanadoo.fr

ACVN Chasselas de Moissac arodapvienībā ietilpst Chasselas de Moissac audzētāji un pārstrādātāji, un tādējādi tai ir likumīgas intereses iesniegt grozījuma pieteikumu.

2. Dalībvalsts vai trešā valsts

Francija

3. Produkta specifikācijas nodaļa, kurā izdarīti grozījumi

— ☐ Produkta nosaukums — ☒ Produkta apraksts — ☐ Ģeogrāfiskais apgabals — ☒ Izcelsmes apliecinājums — ☒ Ražošanas metode — ☒ Saikne — ☒ Marķēšana — ☒ Citur: ģeogrāfiskais apgabals, kontrole.

4. Grozījuma(-u) veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta, par kuru nav publicēts vienotais dokuments (vai tam pielīdzināms dokuments), specifikācijas grozījumu nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

5. Grozījums(-i)

Produkta apraksts

Lai kontrolētu cukuru saturu vīnogās izmanto refraktometru, ar kuru var nekavējoties iegūt Briksa grādos izteiktu rezultātu. Tiek ierosināts noteikt cukuru satura minimālo rādītāju 17,2 Briksa grādi, kas atbilst 160,4 g/l šobrīd noteiktā rādītāja 160 g/l vietā. Šis grozījums nemaina produktam raksturīgās īpašības, bet tikai atvieglo kontroli.

Tādējādi noteikumu “Cukuru saturs ir 160 g/l vai augstāks” izsaka šādā redakcijā: “Cukuru saturs ir 17,2 Briksa grādi vai augstāks”.

Ir izslēgta iespēja atkāpties no noteikuma par cukuru minimālo saturu ārkārtēju klimatisko apstākļu dēļ. Tādējādi atkāpe “izņemot ārkārtēju klimatisko apstākļu situāciju, kurā noteiktai ražai šis rādītājs var būt pazemināts, taču nekādā gadījumā mazāks par 150 g/l” arī ir svītrota. Šāds noteikums patiesībā bija nepamatots.

Ir pievienots teikums “Vīnogas ir pilnībā nebojātas un slimību neskartas”. Tā mērķis ir garantēt produkta kvalitāti. Netiek pieņemta neviena vīnoga, kurai ir jebkādi bojājumi.

Teikuma “Uzskata, ka vīnogas ir nogatavojušās, tiklīdz cukuru un skābuma attiecība pārsniedz 25” redakcija ir vienkāršota, izsakot to šādi: “Cukuru un skābumu attiecība pārsniedz 25”. Punktā “Produkta apraksts” ir saglabāts tikai viens analītiskais aspekts. Noteikums par nepieciešamību novākt labi nobriedušu ražu tagad ir iekļauts punktā “Ražošanas metode”, apstiprinot to, ka: “Novāc tikai labi nobriedušu vīnogu ražu”, jo šis noteikums atspoguļo ražošanas metodi.

Punktā “Produkta apraksts” ir svītrots teikums “Ķekarus obligāti sagatavo, sagriež un safasē”, bet punkts “Ražošanas metode” ir papildināts ar šādu teikumu: “Ķekarus sagriež un safasē griešanas un fasēšanas cehā”, jo šis noteikums atspoguļo ražošanas metodi, kā arī papildina reģistrētajā specifikācijā jau esošu teikumu: “Ķekarus, tostarp pēc ilgstošas glabāšanas sagatavo griešanas un fasēšanas cehā.”

Izcelsmes apliecinājums

Saskaņā ar izmaiņām valsts tiesību aktos un normatīvajos aktos nodaļa “Pierādījumi par produkta izcelsmi ģeogrāfiskajā apgabalā” ir konsolidēta, un tajā iekļauti jo īpaši obligātie noteikumi par deklarēšanu un reģistru kārtošanu attiecībā uz produkta izsekojamību un ražošanas apstākļu pārraudzību.

Lai precīzāk noteiktu ražotāju uzraudzības kārtību un vienlaikus vienkāršotu to, “Gada ražotspējas deklarācija”, kas visiem ražotājiem bija jāiesniedz katru gadu, ir aizstāta ar “Atteikšanās no ražošanas nodomu deklarāciju”, kas jāiesniedz ražotājiem, kuri vēlas atteikties no visiem ražošanas līdzekļiem vai to daļas.

Tāpat arī šī nodaļa tika paplašināta un papildināta ar vairākiem noteikumiem saistībā ar reģistriem, deklarāciju dokumentiem un speciālu identificēšanas un izsekojamības sistēmu, lai garantētu produktu izsekojamību un to atbilstības specifikācijas prasībām kontroli.

Ražošanas metode

Attiecībā uz blīvumu un atstatumiem starp vīnogulājiem (kas nav mainījušies) ir svītrots teikums “Īstenošanas kārtībai attiecībā uz blīvumu un atstatumiem starp stādījumiem jāatbilst norādījumiem, kas minēti Dekrēta par kontrolētu cilmes vietas nosaukumu Chasselas de Moissac 5. pantā”, jo ir zudusi nepieciešamība atsaukties uz valsts tiesību aktu, turklāt minētā kārtība attiecas uz vīnogulāju kopšanas grafiku, kas ir novecojis.

Vienlaicīgi teikums “produkcijas ar cilmes vietas nosaukumu vidējai maksimālajai ražai saimniecībā ir jābūt 13 t/ha” ir papildināts ir norādi par ražīgumu uz vienu stādījumu. Šādi var ierobežot slodzi uz vienu vīnogulāju stādījumu, nodrošinot kvalitatīvu vīnogu ķekaru iegūšanu. Piemēram, saimniecības, kurās vīnogulāju ķekaru blīvums ir būtiski mazāks salīdzinājumā ar atļauto maksimālo blīvumu, nedrīkst maksimāli palielināt savu stādījumu ražīgumu, jo šāda prakse varētu kaitēt vīnogu kvalitātei. Ir noteikti šādi ražīguma rādītāji: “4 kg uz vienu stīgu ar vienrindas atsiešanu un 5,2 kg ar divrindu atsiešanu”.

Ir svītrots nosacījums par iespēju atkāpties no kopējā maksimālā ražīguma ārkārtēju klimatisko apstākļu gadījumā, jo specifikācijā tas nav paredzēts.

Ir papildināti noteikumi par ilgstošu glabāšanu:

— ir noteikts, ka teikumā “Vīnogas var novietot ilgstošā glabāšanā pēc tam, kad ir atdalītas ogas, kurām bija bojājumi novākšanas brīdī (..)” minētie bojājumi nozīmē pelēkās puves (Botrytis) izraisītos bojājumus,

— ir pievienots nosacījums, ka vīnogu ķekarus saliek tikai vienā kārtā stateniskā stāvoklī (ar augšup vērstiem kātiņiem) plakanās perforētās vai režģveida kastēs,

— ir pievienots šāds teikums: “Vīnogas, kuras izvēlas no vīnogulāja, ir nebojātas, nogatavojušās un bez mitruma pēdām.”,

— teikums “Nesagrieztus vīnogu ķekarus pēc to ievešanas uzglabāšanas vietā ātri atdzesē” ir papildināts ar šādu tekstu: “aukstuma kamerā ne mazāk kā 12 stundas 0 līdz 1 °C temperatūrā. Pēc tam to bojāšanās novēršanai izmanto sēra dioksīdu”, aizstājot iepriekšējo tekstu “aukstuma kamerā ar kontrolējamu atmosfēru, temperatūru un mitruma režīmu”,

— ir aprakstīti nosacījumi vīnogu novietošanai ilgstošā glabāšanā: “Kastes novieto uz paletes un ietin hermētiski noslēdzamā plastmasas plēvē, pēc tam tās ievieto aukstuma kamerā, kurā ir 0 līdz 1 °C temperatūra, bet mitruma līmenis ir augstāks par 90 %”, aizstājot teikumu “novieto ilgstošai glabāšanai hermētiski iepakotā veidā”,

— ir precizēti nosacījumi vīnogu transportēšanai no zemesgabala, kur tās ir ievāktas, uz griešanas un fasēšanas cehu: “Vīnogas cik vien ātri iespējams nogādā no vīnogulāja uz fasēšanas cehu. Vīnogu ķekarus saliek tikai vienā kārtā ar augšup vērstiem kātiņiem perforētās vai režģveida kastēs.”,

— ir pievienots šāds teikums: “Apgaismojums vai gaismas stiprums griešanas un fasēšanas ceha darbavietās nedrīkst būt mazāks par 500 luksiem.”,

— visbeidzot, ir pievienots šāds teikums: “Lai saglabātu produkta īpašības, ja iepakojums ir smagāks par 800 g, vīnogu ķekarus saliek plakanās kastēs ne vairāk kā astoņu kilogramu svarā un tikai vienā kārtā. Tomēr virsū šādai vienai kārtai var uzlikt vienu līdz trīs vīnogu ķekarus ar noteikumu, ka zem tiem ir novietota salvete (papīra).”

Visa šī informācija ir iekļauta prakses precīzākai noteikšanai un produkta kvalitātes nodrošināšanai. Ar papildu norādi par sēra dioksīda izmantošanu vīnogu bojāšanās novēršanai ir precizēti nosacījumi uzglabāšanai aukstuma kamerā.

Saikne

Saiknes apraksts ir papildināts, lai labāk izskaidrotu zinātību, kā arī nodrošinātu lielāku saskaņotību starp dažādām šīs nodaļas daļām. Šāda jauna redakcija labāk pamato produkta ciešo saikni ar tā ģeogrāfisko apgabalu. Vienotajā dokumentā tika iekļauta pilnīgāka saiknes apraksta redakcija.

Marķējums

Šajā nodaļā tāpat kā visās pārējās specifikācijas nodaļās ir svītrotas atsauces uz kontrolētu cilmes vietas nosaukumu.

Citi

Ģeogrāfiskais apgabals

Noteikumi par zemesgabalu identificēšanu, kuras kārtība jau bija noteikta reģistrētās specifikācijas punktā “Izcelsmes apliecinājums”, tagad ir iekļauti specifikācijas nodaļā “Ģeogrāfiskais apgabals” un papildināti ar zemesgabalu identificēšanas pieteikuma iesniegšanas termiņu (līdz 1. februārim pirms pirmās ražas novākšanas).

Ir iekļauts ģeogrāfiskajā apgabalā ietilpstošo pašvaldību teritoriju saraksts (saraksts ar 76 pašvaldībām, kuras atrodas Lot, kā arī Tarn-et-Garonne departamentā), neveicot reģistrētajai specifikācijai neatbilstošus ģeogrāfiskā apgabala apraksta grozījumus.

Kontrole

Informācija par dalībvalsts kompetentajām kontroles iestādēm un dienestiem: precizēti oficiālo kontroles struktūrvienību nosaukumi un kontaktinformācija.

Saskaņā ar izmaiņām valsts tiesību aktos un normatīvajos aktos nodaļa “Valsts prasības” izveidota tabulas veidā, norādot galvenos kontrolējamos parametrus, to atsauces vērtības un vērtēšanas metodi.

VIENOTS DOKUMENTS

CHASSELAS DE MOISSAC

ES Nr.: PDO-FR-02205 – 21.11.2016.

ACVN ( X ) AĢIN ( )

1. Nosaukums(-i)

Chasselas de Moissac

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Produkta apraksts, uz kuru attiecas 1. punktā minētais nosaukums

ACVN Chasselas de Moissac ir piešķirts svaigām vai ilgstoši uzglabātām galda vīnogām, kuras iegūst tikai no ‘Chasselas B’ vīnogu šķirnes un kurām piemīt šādas īpašības:

— ķekars ir mīksts, vienveidīgi blīvs, ar zeltainu nokrāsu, minimālais garums ir 12 cm, un minimālais svars ir 100 g. Vīnogas nav deformējušās, nepietiekami nogatavojušās, bojātas vai slimas. Uz ogām ir saglabājusies apsarme, tās ir pietiekami caurspīdīgas, lai to iekšpusē varētu atšķirt kauliņu aprises, ķekara kātiņi ir stingri,

— vīnogas ir nebojātas un slimību neskartas,

— cukuru saturs ir 17,2 Briksa grādi vai augstāks. Cukuru un skābuma attiecība pārsniedz 25.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Īpaši ražošanas posmi, kas jāveic noteiktajā ģeogrāfiskajā apgabalā

Ģeogrāfiskajā apgabalā noris visi vīnogu ražošanas posmi.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpaši noteikumi

Vīnogu ilgstošā uzglabāšana notiek ģeogrāfiskā apgabala teritorijā esošajos griešanas un fasēšanas cehos, lai tās ļoti ātri varētu ievietot aukstuma kamerā ar mērķi saglabāt produktu un nepieļaut tā bojāšanos. Temperatūras pazemināšanas ātrums un sēra dioksīda izmantošana vīnogu aizsardzībai ir ilgstošas uzglabāšanas obligāts priekšnosacījums.

Chasselas de Moissac fasēšana notiek vienlaicīgi ar produkta ķekaru griešanu un šķirošanu, kas ir obligāta ražošanas sastāvdaļa, lai iegūtu produktu, kuru raksturo tā cilmes vietas nosaukums. Tāpat arī darbavietu apgaismojumam griešanas un fasēšanas cehos ir jābūt ne mazākam par 500 luksiem, lai kvalificēti darbinieki varētu izvērtēt Chasselas de Moissac ķekaru kvalitāti: ogu krāsu, apsarmes esamību, mīkstuma caurspīdīgumu, ķekaru kātiņu tvirtumu.

Lai saglabātu šā ļoti trauslā produkta kvalitāti, tā iepakošanu veic ar rokām. Turklāt, ja iepakojums ir smagāks par 800 g, vīnogu ķekarus saliek plakanās kastēs ne vairāk kā astoņu kilogramu svarā un tikai vienā kārtā. Tomēr virsū šādai vienai kārtai var uzlikt vienu līdz trīs vīnogu ķekarus ar noteikumu, ka zem tiem ir novietota salvete (papīra).

Turklāt produkta īpašību saglabāšanas labad iepakošanu veic nekavējoties pēc ķekaru sagriešanas, šādi arī ierobežojot veicamo darbību skaitu.

3.6. Ar reģistrēto nosaukumu apzīmētā produkta marķēšanas īpaši noteikumi

Etiķete uz vienotā iepakojuma satur šādu informāciju:

— aizsargāts cilmes vietas nosaukums Chasselas de Moissac ar vismaz tikpat lieliem burtiem kā citi lielākie burti uz iepakojuma,

— ražotāja nosaukums,

— Chasselas de Moissac speciālā identifikācijas un izsekojamības sistēma.

4. Precīza ģeogrāfiskā apgabala definīcija

Ģeogrāfiskajā apgabalā ietilpst 76 pašvaldības Tarn-et-Garonne un Lot departamentā:

Lot departamentā (46): Bagat-en-Quercy, Belfort-du-Quercy, Castelnau-Montratier, Flaugnac, Fontanes, Lascabanes, Lebreil, Montcuq, Montdoumerc, Montlauzun, Saint-Cyprien, Saint-Daunès, Saint-Laurent-Lolmie, Saint-Pantaléon, Saint-Paul-de-Loubressac, Sainte-Alauzie, Sainte-Croix, Valprionde.

Tarn-et-Garonne departamentā (82) šādi kantoni: Bourg-de-Visa, Lafrançaise, Lauzerte, Moissac, Molières un Montpezat-de-Quercy, kā arī šādas pašvaldības: Belvèze, Castelsagrat, Caussade, Cayriech, Gasques, Corbarieu, Génébrières, Goudourville, Lamothe-Capdeville, Léojac, Mirabel, Montaigu-de-Quercy, Montauban, Montjoi, Réalville, Roquecor, Saint-Clair, Saint-Nauphary, Saint-Vincent.

5. Saikne ar ģeogrāfisko apgabalu

Ģeogrāfiskā apgabala specifika

Dabas faktori

Trijos ģeomorfoloģiskajos nogabalos, kas veido ģeogrāfisko apgabalu, Chasselas de Moissac vīnogulājus stāda uz zemesgabaliem ar mazāk auglīgu augsni, kurai raksturīga makroelementu vai mikroelementu nepietiekamība, taču tā ir pietiekami dziļa, labi drenēta un viegli uzsilst, pateicoties lielajai rupjgraudainu iežu koncentrācijai tās sastāvā vai zemesgabalu novietojumam.

Šeit valda Atlantijas okeāna klimats ar kontinentālā un Vidusjūras klimata ietekmi. Ziemas ir nosacīti aukstas. Pavasarī notiek strauja temperatūras paaugstināšanās, vasarai raksturīgs liels saules gaismas daudzums un augstas temperatūras. Gada vidējais nokrišņu daudzums ir 600 līdz 800 mm. Nokrišņu intensitāte ir vienmērīga visa gada garumā, izņemot pavasarus, kad nokrišņu daudzums ievērojami palielinās.

Šajā apgabalā valdošie ir rietumvēji. Virs okeāna radušies vēji veido mākoņus un veicina nokrišņus. Retāk ir novērojams Autan vējš – silts un sauss dienvidaustrumu vējš. Tas pūš pavasarī un rudenī īsos dažu dienu periodos.

Cilvēkfaktori

Līdz ar dabas apstākļiem liela nozīme ir arī cilvēku zinātībai gan par vīnogulāju kopšanu, gan arī par vīnogu novākšanu un sagatavošanu, kas piešķir produktam tā neatkārtojamību. Chasselas de Moissac iegūst tikai no ‘Chasselas B’ vīnogu šķirnes. Šķirnes radīšanai izmantotas vīnogulāju stīgas no Muasakas (Moissac) reģiona. Chasselas de Moissac ražotāji atbalstīja Lauksaimniecības pētniecības valsts institūta (Institut National de la Recherche Agronomique, INRA) tehniķu 1956. gadā uzsākto klonu selekcijas darbu. Mūsdienās izmantojamie kloni ir šā darba rezultāts. Šī zinātība ir saglabāta saskaņā ar tradīcijām, neraugoties uz mehanizācijas attīstību. Liela nozīme ir arī roku darbam, kas veido vairāk nekā 600 stundas uz vienu hektāru, un tam ir nepieciešams kvalificēts darbaspēks. Starp visiem uz zemesgabala veicamajiem darba posmiem ir jāatzīmē ķekaru sakārtošana pēc to apkopšanas, proti, katra ķekara atbrīvošanas no lapām un atsiešanas, novākšana vairākās reizēs, savukārt cehā – sagriešana, kuras laikā no katra ķekara atdala bojātās ogas.

Produkta specifika

Chasselas de Moissac ir raksturīgs labi attīstījies mīksts ķekars ar vienveidīgu blīvumu. Vīnogām ir zeltaina nokrāsa, kas liecina, ka tās ir labi nogatavojušās un tajās ir paaugstināts cukuru saturs – augstāks par 17,2 Briksa grādiem, bet cukuru un skābuma attiecība pārsniedz 25. Nenogatavojušās vai pārgatavojušās ogas tiek atdalītas. Tiek atdalītas arī bojātas ogas.

Chasselas de Moissac ogām nemaz nav slimību, tās nav bojātas un tām ir saglabājusies apsarme. Svaigumu raksturo arī ķekara kātiņu tvirtums.

Saikne

‘Chasselas’ vīnogu šķirnes vīnkopji ir spējuši izmantot un apgūt īpašos topogrāfiskos apstākļus un klimatu, kuru ietekmē dažādi faktori.

Pavasarim raksturīgais lielais mitruma daudzums okeāna klimata ietekmē vīnogulājiem nodrošina labu veģetācijas periodu. Savukārt vasarā un rudenī Vidusjūras klimata ietekmē veidojas karsti un sausi laikapstākļi, kuri apvienojumā ar lielo saules gaismas daudzumu nodrošina ‘Chasselas’ vīnogu pilnīgu un optimālu nogatavošanos ar mērenu vasaras mitruma slodzi, kas garantē vīnogu labu nobriešanu. ‘Chasselas’ vīnogas visā to veģetācijas cikla laikā ietekmē dienvidaustrumu vējš Autan, jo īpaši paātrinot to pumpuru atvēršanos, ziedēšanu un nobriešanu. Vasaras nogalē šis vējš var būt īpaši stiprs, tādējādi labvēlīgi ietekmējot vīnogu nogatavošanos. Nožāvējot vīnogas pēc augusta negaisiem, tas arī kavē mikroskopisko sēņu ierosināto slimību izplatību, šādi nodrošinot nebojāta produkta ieguvi. Tā kā pirmais sals iestājas vēlu, vīnogulāju stumbri var labi pārkoksnēties.

Chasselas de Moissac audzēšanai izmantojamo zemesgabalu augsnes un klimata apstākļi veicina vīnogulāju labu iesakņošanos un nodrošina labu veģetatīvo attīstību, kā arī vīnogu optimālu nogatavošanos. Turklāt makroelementu vai mikroelementu dabiska nepietiekamība augsnē ir faktors, kas nosaka ogu krāsu, cukuru sintēzi un apsarmes veidošanos.

Šādos vietējām vīnogām labvēlīgos dabas apstākļos ‘Chasselas’ vīnogu šķirnes vīnkopji laika gaitā ir izstrādājuši optimālu kārtību stādījumu kopšanai un to ražošanas potenciāla kontrolei. Tāpat arī vīnogulāju kopšana un stingrie noteikumi attiecībā uz stādījumu izmēru nodrošina mīkstu un krāsainu ķekaru veidošanos, ierobežojot vidējo slodzi uz zemesgabalu un atvieglojot brīvu gaisa piekļuvi lapām un ķekariem. Ķekaru vākšana ar rokām nodrošina, ka ķekari ir mīksti, vienveidīgi, nebojāti un slimību neskarti, tāpat arī šim faktoram ir nozīme krāsas veidošanā un labas vīnogu gatavības pakāpes nodrošināšanā.

Novākšana notiek vairākās reizēs un ar rokām. ‘Chasselas’ vīnogu šķirnes vīnkopji, pateicoties savai zinātībai, spēj novākt optimāli nobriedušus ķekarus. Ķekaru transportēšanas nosacījumi nodrošina produkta īpašību un jo īpaši ogu apsarmes optimālu saglabāšanu. Griešana ar rokām, no vienas puses, nodrošina produkta sanitārās kvalitātes saglabāšanu, jo tiek atdalītas bojātās ogas, bet no otras puses, – ķekaru sašķirošanu pēc krāsas, blīvuma un mīkstuma pakāpes. Roku darbs un ķekaru sagatavošana vienlaicīgi ar to sagriešanu garantē ķekaru svaigumu un jo īpaši ķekaru kātiņu tvirtumu.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-b81f2a83-ee52-498d-8b80-e600206ef64a/telechargement

(1) OV L 343, 14.12.2012., 1. lpp.